**פרופיל קשת אילון**

**ינואר 2021**

**תיאור הפעילות של קשת אילון נכתב טרם תחילת מגיפת הקורונה שבעקבותיה נאלצנו לשנות ולהתאים את הפעילויות למגבלות משרד הבריאות. ראה הערות בצבע אדום בהמשך.**

~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~

**המרכז למוסיקה קשת אילון** הוקם בשנת 1990 בקיבוץ אילון שבגליל המערבי על גבול הלבנון, בפריפריה, הרחק מאור הזרקורים. פעילותו העיקרית מתמקדת בטיפוחם של כנרים ונגני כלי קשת צעירים מחוננים מישראל ומהעולם ובקידומם. כל זאת נעשה בדרך של קיום סמינרים וקורס קיץ בינלאומי במרכז למוסיקה, בהשתתפות מורים בכירים ואמנים מהטובים בתחומם בארץ ובעולם.

כדי לקדם את הפעילות במקום הוקמה ב-1991 עמותה הרשומה כמלכ"ר (מוסד ללא כוונת רווח) בשם "כיתות אמן קשת אילון", בניהולו המוסיקלי של **פרופ' יצחק רשקובסקי** (מורה בכיר לכינור ברויאל קולג', לונדון). את מכלול הפעילות במקום מנהל מנכ"ל העמותה, **גלעד שיבא,** שהוא חבר הקיבוץ ובן למשפחת מייסדים, בסיועה של **ניצה אבידן**, סמנכ"לית התפעול. העמותה מופעלת על ידי ועד נבחר בראשותו של **רמי שלמור**, שכל חבריו, כולל חברי ועדות המשנה, פועלים בהתנדבות.

בשנות הפעילות הראשונות השתתפו בכתות האמן עד 25 כנרים מדי שנה, רובם ישראלים ועולים חדשים. מספר המשתתפים בקורס עלה מדי שנה, לאחר שנבחרו באמצעות מבחנים קפדניים. קשת אילון נחשפה בהדרגה לעולם המוסיקה ברחבי תבל, צברה תאוצה ורכשה מוניטין מקצועי במשך 29 שנות פעילותה. הדים מהאווירה הבלתי-פורמאלית, מהגישה החינוכית-המשתפת המאפיינות את הפרויקט, ובעיקר מהרמה המקצועית הגבוהה שלו ומהשאיפה למצוינות שמשותפת לתלמידים ולמורים מעודדים מורים דגולים מהמובילים בעולם הכינור להצטרף אלינו, ליטול חלק פעיל בכיתות האמן ולהימנות עם סגל המורים הבכיר.חשוב לציין כי גם בימים של מלחמות וכשהגבול באזורנו התחמם, המנגינה של קשת אילון מעולם לא פסקה.

שאיפתנו היא להמשיך ולקדם את קשת אילון ולהפוך את המקום למרכז בינלאומי של מוסיקה ומצוינות, שימשוך מאות מוסיקאים צעירים מצטיינים מהארץ ומרחבי העולם מדי שנה; כבר היום קשת אילון היא מרכז חשוב ומוכר בעולם כולו והיא תורמת בכך למוניטין התרבותי של מדינת ישראל. המוסיקה, כך אנו מאמינים בקשת אילון, היא ביטוי אנושי, טבעי ועמוק, שבכוחו ליצור גשר בין אנשים, תרבויות, מדינות ועמים ומכאן השם "קשת" הנותן ביטוי לכך.

בד בבד אנו שואפים להפוך את המרכז למוסיקה קשת אילון למקום שיצמיח מתוכו את טובי הנגנים הישראלים בעולם, כפי שהיה עם הקמתו של הפרויקט לפני יותר משלושה עשורים. השאיפה הזאת בולטת על רקע התהליך המדאיג של הידלדלות מספר תלמידי הכינור וכלי הקשת בארץ, הפער ההולך וגדל בין האיכויות של נגני כלי הקשת הצעירים בישראל וכישרונותיהם בהשוואה לכישרונות העבר שהתגלו בה, כמו גם בהשוואה לבני גילם ברחבי עולם. לעובדות הללו מתווספת התופעה המדאיגה של נדידתם של התלמידים הבולטים והמוכשרים במיוחד למרכזים מוסיקליים בחו"ל, לאירופה ולארצות הברית.

**קשת אילון - מטרות על**

* מרכז המוסיקה הבינלאומי קשת אילון יהווה אבן שואבת לנגני כלי קשת מישראל מרחבי תבל, במטרה לסלול את הדרך לבוגריו להופיע על במות העולם כסולני העתיד וכנגנים מובילים בתזמורות בעלות מוניטין בישראל ובעולם.
* המרכז למוסיקה קשת אילון יעשה את מרב המאמצים כדי שנגן צעיר ומוכשר מכל הדתות, העמים והתרבויות יוכל להשתתף בפעילויותיו, גם אם אין בידיו האמצעים הכלכליים הדרושים לכך.
* המרכז למוסיקה קשת אילון יוסיף להגדיל את מספר הבוגרים של פעילויותיו, המשמשים שגרירים של רצון טוב בארצותיהם לישראל, על אף תדמיתה כמדינה הנתונה בבעיות בטחוניות ואחרות, לאחר שחוו את ישראל דרך פריזמה של עשייה תרבותית חיובית.

* המרכז למוסיקה קשת אילון ימשיך לתרום לגליל המערבי ולצפון מדינת ישראל בתחום התרבות, על ידי עיבוי תוכניות של מוסיקה קלאסית איכותית ותוכניות אחרות שיעלה באולמו – לטובת תושבי האזור ובמגמה לעודד את תיירות הפנים בגליל המערבי.
* המרכז למוסיקה קשת אילון יתרום ליצירת מקורות תעסוקה נוספים באזור ובכך ישתתף בפיתוח הגליל והצפון בכלל.
* המרכז למוסיקה קשת אילון יתמיד בפעילותיו בקיבוץ אילון שעל גבול הצפון ויעשה זאת למרות הריחוק מהמרכז ובעיות הביטחון הנובעות ממיקומו במקום רגיש זה.
* המרכז למוסיקה קשת אילון יפעל לקירוב לבבות, שיויון הזדמנויות ולצמצום פערים בין צעירים יהודים לצעירים ערבים באמצעות המוסיקה.

**פעילויות המרכז למוסיקה קשת אילון היום:**

1. **קורס קיץ בינלאומי לכנרים, לוויולנים ולצ'לנים**

הקורס נמשך כשלושה שבועות. במהלכם הסטודנטים מקבלים שיעורים אישיים ומשתתפים בכיתות אמן שמתקיימות בנוכחות קהל בהנחייתם של טובי המורים בעולם; הם מנגנים בהרכבים קאמריים ובקונצרטים באולם בר-אוריין שבאילון ובקונצרט הגאלה החגיגי בתל אביב, ומתנסים באפשרות הנדירה להופיע בפני קהל שוחר מוסיקה ברמה גבוהה. כל זאת, באווירה של התנתקות מחיי היומיום המאפשרת השקעה אינטנסיבית בנגינה ובתרגול.

מדי קיץ מגיעים לאילון יותר מ-55 מוסיקאים צעירים מחוננים בגילאי 26-10, מכ-22 מדינות וגם מישראל. הנגנים נבחרו לאחר מיונים קפדניים, ומועמדים רבים נדחים בגלל חוסר מקום. קשת אילון רואה חשיבות רבה בכך שהנגנים הישראלים המתקבלים לקורס זוכים להנחייתם של מורים מהשורה הראשונה בעולם ונהנים מהזדמנות לעבודה משותפת עם קולגות צעירים מחו"ל. יותר מ-1,500 בוגרי כיתות אמן קשת אילון מ-52 מדינות פזורים היום ברחבי תבל. כדי לאפשר את השתתפותו של כל קשתן מוכשר באשר הוא וללא קשה ליכולתו הכלכלית, אנו מגייסים תרומות למלגות שמוענקות למשתתפים ללא הבדל גזע, מין, דת או לאום.

**הערה:** כמו עולם המוסיקה כולו נאלצה גם קשת אילון להתמודד ב-2020 עם מגיפת הקורונה ולחשב מסלול מחדש. השמיים נסגרו, לחברי הסגל הבינלאומי והסטודנטים לא התאפשר להגיע לישראל, נאסר על התקהלויות רבות- משתתפים וגם המקורות הכלכליים התדלדלו והצטמצמו למינימום. לכן הוחלט בהנהלת קשת אילון לערוך את קורס הקיץ הבינלאומי בפורמט אלטרנטיבי-וירטואלי. במשך 3 שבועות השתתפו 93 סטודנטים מרחבי העולם בכיתות אמן, שיעורים וקונצרטים באמצעות הזום, בהנחיית הסגל של מורי קשת אילון.

**ב. סמינרים לנגני כלי קשת ישראלים צעירים**

תוכנית הסמינרים לכנרים ולוויולנים ישראלים צעירים ולמוריהם נוסדה בשנת 2002. בסמינרים אלה מעמידה קשת אילון את מתקניה ואת הניסיון המקצועי שצברה בשנות פעילותה לרשות המשתתפים. בכל שנה מתקיימים שני סמינרים, באביב ובחורף, ובכל אחד מהם משתתפים כ-70-80 נגנים המתקבלים ללא בחינות מיון, אלא על סמך

המלצתו של המורה האישי של כל אחד מהם. בשלושת ימי הלימודים האינטנסיביים מקבל כל תלמיד שלושה שיעורים פרטניים ממורה בכיר בקשת אילון והוא משתתף בנגינה באנסמבלים, בהאזנה לקונצרטים, בכיתות אמן ובפעילויות מגוונות נוספות.

חלק מהמשתתפים בסמינרים מגיעים ממוסדות מוסיקליים ביישובים ערביים והפעילות המשותפת מקרבת לבבות ומייצרת קשרים אישיים, חבריים ומוסיקליים. הורים ומורים מדווחים שהתלמידים יוצאים בתחושה של תגבור המוטיבציה האישית להתקדמות בנגינה וחיזוק ביטחונם בעקבות המפגש עם נגנים כמותם.

ואכן, בקשת אילון מאמינים כי כשהנגנים שבים לבתיהם ולמשפחותיהם, הם מהווים שגרירים של המרכז, משום שהחוויה החיובית שעברו מלווה אותם והם מספרים עליה ומפיצים את שמנו למרחוק. אם לסכם את הניסיון שצברנו בתחום, ניתן לומר, שמספר הכנרים הישראלים הנרשמים לקורסי הקיץ הבינלאומיים של קשת אילון, עלה באופן בולט מאז החלה תוכנית הסמינרים בפעילותה.

במאמציה לטפח את המצוינות, קשת אילון תומכת בכנרים הצעירים גם בדרכים נוספות: היא משאילה כינורות איכותיים ממאגר הכינורות שבידיה לנגנים שידם אינה משגת לרכוש כינורות כאלה; מעניקה מלגות המכסות חלק מדמי ההשתתפות בסמינר ומעמידה את ספריית התווים הייחודית שלה לרשות המשתתפים ולרשות מוריהם.

**הערה**: את את סמינר האביב 2020 נאלצנו לבטל ברגע האחרון בשל הקורונה, לאחר שכבר הוכן לכל פרטיו ודקדוקיו ואילו את סמינר החורף 2020 לנגנים ישראלים קיימנו בפורמט וירטואלי. נכון להיום גם הסמינר של 2021 ייערך דיגיטלית, מכיוון שאנו מחוייבים עדיין למגבלות הקורונה.

**ג. פעילות בחברה הערבית**

מתוך האמונה שהמוסיקה היא כלי בינלאומי לקירוב בין אנשים, תרבויות ודתות, ומתוך רצון לתת לילדים בחברה הערבית הזדמנות שווה לזו של שאר ילדי ישראל ולשלבם בפעילות הארצית והבינלאומית של קשת אילון, התחלנו את פעילותנו במרכזי מוסיקה שונים בחברה הערבית. סייענו ל"אל-קנדי" בכפר ג'ת שבמשולש, למתנ"ס שיח' דנון ובאופן חלקי גם לקונסרבטוריון בתרשיחא בהשאלת כינורות לתלמידים, בתרומת תווים מספרייתנו, וכן בהפניית תורמים בעלי עניין למקום.

בקיץ 2015 הונח בסיס לשיתוף פעולה גם עם מרכז פוליפוני בחינוך הנמצא בנצרת ופועל בה, וגם הוא חרת על דגלו קירוב לבבות וצמצום פערים בין צעירים יהודים לערבים באמצעות המוסיקה. במשך מספר שנים התקיים שיתוף הפעולה באופן מלא; היום כל אחד מהאירגונים פועל בפני עצמו. סיוע של קשת אילון ושיתוף פעולה מתקיימים בשלוש השנים האחרונות גם עם הקונסרבטוריון בעיר קלנסוואה שבמשולש. כיתת מצטייני/ות הכינור עובדת בהתמדה בעיר זו בהדרכת הכנרת לינה גטמן וכיתת נגני צ'לו תיפתח בקרוב.

**ד. סדרת הקונצרטים "קשת של צלילים"**

כתושבי הגליל המערבי הרחוקים ממרכז הארץ המשופע באירועי תרבות ומוסיקה, אנו חשים בחסרונה של תרבות איכותית בפריפריה. על כן, לצד הפעילויות שפורטו לעיל, ובשאיפתנו להעשרת חיי התרבות של תושבי האזור וקידום התיירות לגליל - מתקיימת במהלך השנה באולם בר-אוריין בקשת אילון **סדרת הקונצרטים "קשת של צלילים",** הכוללת רסיטלים לכלי קשת, הופעה של הרכבים קאמריים שונים, מופעי מקהלות ומוסיקה עממית ועוד. אנו גאים להציע לקהל המאזינים באזור שחלקם אינם יכולים להגיע למרכז הארץ, מוסיקה ברמה גבוהה ובמחירים סבירים. ההכנסות מסדרת הקונצרטים מוקדשות לפעילותה של קשת אילון ולאחזקת האולם.

**הערה:** בשל גזירות הקורונה נאלצנו לבטל קונצרטים בסדרה זו שתוכננו לביצוע החל ממרץ 2020 ואילך. נכון להיום חידוש הסדרה באופן "חי" איננו נראה באופק, אם כי נשמר הקשר עם האמנים להמשך קיום הסדרה ברגע שהדבר יתאפשר.

**תקצוב הפעילות של קשת אילון וקונצרטים להתרמה**

מכלול הפעילות של קשת אילון מכוסה כיום ברובו מתרומות שמקורן בקרנות, בגופים עסקיים, במשרדי ממשלה ובתורמים פרטיים נדיבים. ואף על פי כן, ההכנסות אינן מכסות את ההוצאות השוטפות, וגם לא את צורכי תקציב הפיתוח לא בטווח הקרוב ובוודאי שלא בטווח הארוך.

קשת אילון שואפת להתמודד עם המחסור במשאבים גם בדרך עצמאית, על ידי ארגון קונצרטים להתרמה בארץ ובחו"ל, באולמות ובבתים פרטיים, כשכל ההכנסות שיתקבלו באירועים מסוג זה מוקדשות לקידום הפרויקט ולפיתוחו. הנגנים וחברי הסגל המופיעים בקונצרטים הללו מנגנים בהתנדבות, וידידים רבים מקרב תומכי קשת אילון פתחו עד היום את בתיהם למטרה זו. אגודות ידידים הפעילות בכמה ערים מרכזיות בעולם מעמידות לצורך הקונצרטים הללו אולמות מרכזיים או חללים מתאימים אחרים.

כך למשל, נערכו בשנים האחרונות קונצרטים כאלה בלונדון, בניו יורק, בשיקאגו, בג'נבה, בפריס, בלוס אנג'לס, במיאמי (בין השאר) ובערים שונות בישראל, בהם לקחו חלק אמנים צעירים ובוגרי קשת אילון, לצד מספר נגנים אורחים.

הערה: בפרוץ מגיפת הקורונה נעצרו רבות מהתרומות שבעזרתן הצליחה קשת אילון לקיים את פעילויותיה. אמנם ערכנו מספר קונצרטים להתרמה באמצעות תוכנת ה"זום", ביוזמת ידידים בארה"ב ובארץ, אך לצערנו מאז - המקורות למימון המשך הפעילויות בהווה ובעתיד הם דלים ביותר.

**קמפוס קשת אילון ותוכניות לעתיד**

המרכז למוסיקה קשת אילון קשת אילון גיבש חזון לבנות בית ספר בינלאומי גבוה למוסיקה לנגנים מחוננים, שיעבוד בשיתוף עם התיכון האזורי "מנור-כברי" ויהווה תשתית למוסד חינוכי-מוסיקלי ברמה הגבוהה ביותר, יפעל בכל ימות השנה ויהווה אבן שואבת לנגנים מישראל ומחו"ל. על הקמת הקמפוס החליטה הנהלת העמותה בשנת 2013, כאשר כבר היו ברשותנו אולם קונצרטים בדרגה אקוסטית גבוהה ביותר ומבנה ייחודי של ספריית תווים, אך הצורך לתת מענה לאירוח נאות של הסטודנטים והסגל נעשה אקוטי ביותר.

השלב הראשון בהקמת מעונות לסטודנטים כהשלמה למתקנים הקיימים התאפשר הודות להתגייסותם הנדיבה של **רעיה שטראוס בן דרור** והקרן של **לינה ופטריק דרהי** וכן הודות לתרומה נוספת שהעביר בצוואתו ידיד קשת אילון בארצות הברית, **אייזק ריבצקי (ז"ל).** בקיץ 2014 נחנכו שמונה היחידות הראשונות של מעונות הסטודנטים, לרווחתם של המשתתפים, ובקיץ 2015 הסתיימה בנייתן של ארבע יחידות נוספות, קפיטריה וקונכייה אקוסטית. היום כולל הקמפוס 13 יחידות של מעונות לסטודנטים שבהן 52 חדרים זוגיים; קפיטריה בעלת 130 מקומות ישיבה, וקונכייה אקוסטית איכותית המיועדת למופעי-חוץ שבחזיתה כר דשא גדול המתאים לכ-400 מאזינים.

בשנת 2015 נוצר קשר עם האדריכלית הישראלית **עדה כרמי-מלמד** שהכינה בעזרת צוות משרדה תוכנית-אב לבניית שלב ב' של הקמפוס. שלב זה כולל השלמה של מספר מבנים חיוניים ככיתות הוראה ואימון, אולם לכיתות אמן וחזרות אנסמבל, מגורי סגל וחללים לפעילות חברתית, שכולם חשובים ביותר לקידום הקמת בית הספר. עבודות העפר להכנת הבנייה של שלב ב' - בסיועה הנדיב של קק"ל גרמניה - כבר הושלמו, כאשר פיתוח השטח נעשה בסיוע משרד אדריכלי נוף מילר בלום. בתוכניתנו לצאת להמשך הבנייה בזמן הקרוב.

חשוב לציין כי בתקופות בהן פעילות המוסיקה של קשת אילון אינה מתקיימת - מתארחים בקמפוס ארגונים מוסיקליים, כמקהלות, הרכבים קאמריים, תזמורות ומגמות מוסיקה מבתי ספר שונים, הבאים למקום כדי להתאמן ולערוך חזרות באולם הקונצרטים ובחללים הנילווים העומדים לרשותם. המקום מושכר גם כדירות אירוח למשפחות וקבוצות המתיירות בגליל המערבי, וכל ההכנסות מהאירוח מוקדשות לקידום פעילות המרכז.

**לסיכום**: קשת אילון מוערכת כבר היום כמרכז מוסיקה בינלאומי בעל מוניטין, וככזו היא תורמת להאדרת שמם של הגליל המערבי ומדינת ישראל ברחבי העולם. אנו מקווים כי כאשר יושלמו מבני הקמפוס החיוניים ובית הספר הגבוה ייפתח – תרומה זו תגדל ותתעצם לתפארת כולנו.

~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~

***המרכז למוסיקה קשת אילון פועל במסגרת עמותה שלא למטרות רווח, הממומנת מהקצבות וגופים ציבוריים, קרנות ותורמים פרטיים נדיבים. פעילי העמותה, לרבות חברי הועדות פועלים בהתנדבות.***